ค่าเงินลิราของตุรกีร่วงหนักเช้านี้ หลังเกิดเหตุระเบิดที่กรุงอังการา
ค่าเงินลิราของตุรกีร่วงหนักเช้านี้ หลังเกิดเหตุระเบิดที่กรุงอังการา
12 ต.ค. 2558

ผู้สื่อข่าวรายงานว่า ค่าเงินลิราของตุรกีร่วงลงหนักสุดในรอบ 5 สัปดาห์เมื่อเทียบกับดอลลาร์สหรัฐ เนื่องจากความวิตกกังวลที่ว่านักลงทุนจะเลี่ยงการเข้าซื้อสกุลเงินลิรา หลังจากเกิดเหตุระเบิดที่สถานีรถไฟในกรุงอังการา เมืองหลวงของตุรกี ในช่วงสุดสัปดาห์ที่ผ่านมา อันเป็นผลมาจากความตึงเครียดทางการเมือง
เมื่อเวลา 12.04 น.ตามเวลาโตเกียวในวันนี้ ค่าเงินลิราร่วงลง 0.9% สู่ระดับ 2.9365 ดอลลาร์สหรัฐเมื่อวันเสาร์ที่ผ่านมา ได้เกิดเหตุระเบิด 2 ครั้งซ้อนที่สถานีรถไฟในกรุงอังการา ส่งผลให้มีผู้เสียชีวิตอย่างน้อย 95 ราย โดยเหตุการณ์ระเบิดดังกล่าวเกิดขึ้นขณะที่กลุ่มสหภาพแรงงาน องค์กรประชาสังคม และพรรคสนับสนุนชาวเคิร์ดเดินขบวน เพื่อประท้วงความขัดแย้งรุนแรงระหว่างระหว่างรัฐบาลและนักรบชาวเคิร์ดในภาคตะวันออกเฉียงใต้ของประเทศ
ทั้งนี้ เหตุระเบิดดังกล่าวเกิดขึ้นก่อนที่ตุรกีจะจัดการเลือกตั้งในวันที่ 1 พ.ย. ท่ามกลางความตึงเครียดที่เพิ่มขึ้นและการแบ่งขั้วพรรคการเมือง ที่ทำให้ตุรกีไม่สามารถจัดตั้งรัฐบาลผสมได้ในการเลือกตั้งเดือนมิ.ย.ที่ผ่านมา
 